62020CJ0209_RES
Asia C-209/20
Renesola UK Ltd
vastaan
The Commissioners for Her Majesty’s Revenue and Customs
(Upper Tribunalin (Tax and Chancery Chamber) esittämä ennakkoratkaisupyyntö)
Unionin tuomioistuimen tuomio (kolmas jaosto) 20.5.2021
Ennakkoratkaisupyyntö – Tulliliitto – Pätevyyden arviointi – Täytäntöönpanoasetus (UE) N:o 1357/2013 – Sellaisten aurinkosähkömoduulien alkuperämaan määrittäminen, jotka on koottu kolmannessa maassa aurinkokennoista, jotka on valmistettu muussa kolmannessa maassa – Asetus (ETY) N:o 2913/92 – Yhteisön tullikoodeksi – 24 artikla – Sellaisten tavaroiden alkuperä, joiden valmistukseen on osallistunut useampia kolmansia maita – Viimeisen merkittävän valmistuksen tai käsittelyn käsite
Toimielinten säädökset, päätökset ja muut toimet – Perussäännöstö ja täytäntöönpanosäännöstö – Täytäntöönpanosäännöstö, jolla pyritään täsmentämään perussäännöstön abstraktia kriteeriä – Yhteisön tullikoodeksin muuttaminen täytäntöönpanotoimella, jolla täsmennetään viimeisen merkittävän valmistuksen tai käsittelyn käsitettä tavaroiden alkuperämaan määrittämiseksi – Komission harkintavalta – Oikeudellinen virhe – Ei ole
(Neuvoston asetuksen N:o 2913/92 24, 247 ja 247 a artikla; komission asetuksen N:o 2454/93 39 artikla; komission asetuksen N:o 1357/2013 johdanto-osan 1, 3, 4, 5, 6 ja 7 perustelukappale)
(ks. 27–35, 37, 41 ja 42 kohta)
Toimielinten säädökset, päätökset ja muut toimet – Perustelut – Perusteluvelvollisuus – Laajuus – Täytäntöönpanoasetus, jolla vahvistetaan tietyt yhteisön tullikoodeksin soveltamissäännökset – Tuomioistuinvalvonta
(SEUT 296 artikla; komission asetus N:o 1357/2013)
(ks. 36, 43 ja 44 kohta)
Tulliliitto – Tavaroiden alkuperä – Määrittäminen – Merkittävä valmistus tai käsittely – Käsite – Kokoaminen – Aurinkosähkömoduulit, jotka on kolmannessa maassa koottu muussa kolmannessa maassa valmistetuista aurinkokennoista – Aurinkokennojen jalostuksen alkuperää koskevan kriteerin valinta – Hyväksyttävyys – Arviointivirhe – Ei ole
(Neuvoston asetuksen N:o 291324 artikla; komission asetus N:o 1357/2013)
(ks. 38, 39 ja 49–52 kohta sekä tuomiolauselma)
Tiivistelmä
Commissioners for Her Majesty’s Revenue and Customs (vero- ja tullihallinto, Yhdistynyt kuningaskunta) määräsi vuonna 2016 Renesola UK Ltd:lle (jäljempänä Renesola) polkumyyntitulleja ja tasoitustulleja sellaisten aurinkosähkömoduulien tuonnista Yhdistyneeseen kuningaskuntaan, jotka oli Intiassa koottu Kiinasta peräisin olevista aurinkokennoista. Kyseisten tullien kantaminen perustui muun muassa täytäntöönpanoasetukseen N:o 1357/2013, (
1
) josta seuraa se, että kyseisiä tulleja sovelletaan muun muassa aurinkosähkömoduuleihin ja ‑paneeleihin, jotka muussa kolmannessa maassa kuin Kiinassa on valmistettu Kiinasta peräisin olevista aurinkokennoista, koska siinä katsotaan, että aurinkosähkömoduulit, joiden tuotantoon on osallistunut useampia maita, ovat peräisin maasta, josta ovat lähtöisin aurinkokennot, joista ne on koottu. Tämä tavaroiden alkuperään liittyvä luokittelu perustuu yhteisön tullikoodeksin (
2
) 24 artiklassa esitettyyn periaatteeseen, jonka mukaan alkuperämaa määräytyy tavaran viimeisen merkittävän ja taloudellisesti perustellun sellaisen valmistuksen tai käsittelyn perusteella, joka on suoritettu tähän tarkoitukseen varustetussa yrityksessä ja joka on johtanut uuden tuotteen valmistukseen tai edustaa merkittävää valmistusastetta.
Renesola riitautti kyseisten tullien määräämisen oikeudessa sillä perusteella, että täytäntöönpanoasetus N:o 1357/2013 oli pätemätön ja että kyseisten aurinkosähkömoduulien oli yhteisön tullikoodeksin 24 artiklan mukaan katsottava olevan peräisin Intiasta. Asiaa muutoksenhakuasteena käsitellyt Upper Tribunal (Tax and Chancery Chamber) (ylioikeus, vero- ja sosiaalijaosto, Yhdistynyt kuningaskunta) päätti esittää unionin tuomioistuimelle kysymyksen täytäntöönpanoasetuksen N:o 1357/2013 pätevyydestä siltä osin kuin kyseisessä täytäntöönpanoasetuksessa täsmennetään, miten aurinkosähkömoduulien alkuperämaa määritetään yhteisön tullikoodeksin 24 artiklassa mainittuihin kriteereihin nähden. Mainittu tuomioistuin katsoi, että aurinkosähkömoduulien kokoamista, joka Intiassa suoritetaan Kiinassa tuotetuista aurinkokennoista, on pidettävä teknisesti monimutkaisena ja herkkänä prosessina, jonka tuloksena saadaan aikaan tuotteita, joilla on erityisominaisuuksia, joten kyseisten aurinkosähkömoduulien oli katsottava olevan tuotteita, joiden viimeinen merkittävä valmistustoimi on suoritettu Intiassa ja joiden on siten katsottava olevan Intiasta eikä Kiinasta peräisin olevia tuotteita.
Unionin tuomioistuin vahvistaa tuomiollaan täytäntöönpanoasetuksen N:o 1357/2013 pätevyyden ja katsoo muun muassa, ettei Euroopan komission suorittamaan arviointiin liity oikeudellista virhettä tai ilmeistä arviointivirhettä ja että kyseisen asetuksen antaminen on oikeutettu tavoitteella, joka liittyy paitsi unionin tullilainsäädännön myös unionin polkumyyntisäännöstön johdonmukaiseen ja yhdenmukaiseen soveltamiseen.
Unionin tuomioistuimen arviointi asiasta
Unionin tuomioistuin palauttaa ensiksi mieleen, että yhteisön tullikoodeksissa annetaan komissiolle toimivalta toteuttaa kaikki tullikoodeksin soveltamisen kannalta tarpeelliset tai hyödylliset toimet. Erityisesti yhteisön tullikoodeksin 247 ja 247 a artiklan perusteella komissio voi antaa täytäntöönpanoasetuksen N:o 1357/2013 kaltaisia täytäntöönpanotoimia kyseisen tullikoodeksin 24 artiklassa mainittujen abstraktien kriteerien tulkintaa ja soveltamista varten. Kun on kyse yhdestä tai useammasta konkreettisesta tavaroiden ryhmästä, joiden tuotantoon on osallistunut useita maita, maa, josta kyseisten tavaroiden katsotaan olevan peräisin, voidaan näin ollen täsmentää täytäntöönpanotoimella, kunhan kyseisessä 24 artiklassa mainitut kriteerit täyttyvät ja kunhan valittu maa on näin ollen se maa, jossa mainittujen tavaroiden ”viimeinen merkittävä valmistus tai käsittely” on suoritettu. Viimeksi mainitun ilmaisun osalta unionin tuomioistuin täsmentää muun muassa, että sillä viitataan tuotantoprosessin vaiheeseen, jossa tavaroiden käyttötarkoitus konkretisoituu ja jossa ne saavat erityiset ominaisuudet ja koostumuksen, joita niillä ei ollut aiemmin ja joiden osalta ei ole tarkoitus toteuttaa myöhemmin merkittäviä laadullisia muutoksia.
Unionin tuomioistuin toteaa seuraavaksi, että komission toteuttaman täytäntöönpanotoimen on oltava oikeutettu sellaisilla tavoitteilla kuin oikeusvarmuuden varmistaminen tai unionin tullilainsäädännön yhdenmukainen soveltaminen. Lopuksi tällaisen toimen perustelujen on oltava sellaiset, että unionin tuomioistuimet voivat niiden perusteella tarkastaa toimen lainmukaisuuden joko suoran kanteen tai ennakkoratkaisupyynnön yhteydessä.
Unionin tuomioistuin katsoo kyseisessä asiassa ensinnäkin täytäntöönpanoasetuksen N:o 1357/2013 ensimmäisen, kolmannen ja neljännen perustelukappaleen perusteella, että asetuksen antaminen on ollut oikeutettu unionin tulli- ja polkumyyntilainsäädännön, jonka puitteissa polkumyynti- ja tasoitustullit vahvistetaan, johdonmukaista ja yhdenmukaista soveltamista koskevan tavoitteen perusteella.
Siltä osin kuin on toiseksi kyse mainitun asetuksen perusteluista, unionin tuomioistuin katsoo, että komissio on oikeudellisesti riittävällä tavalla esittänyt ne perustelut, joiden perusteella se on täsmentänyt aurinkosähkömoduulien ja ‑paneelien alkuperän ja joiden perusteella asianomaiset toimijat voivat ymmärtää ja riitauttaa komission päättelyn ja unionin tuomioistuin voi arvioida kyseisen asetuksen pätevyyttä.
Kolmanneksi unionin tuomioistuin tarkastaa komission päättelyn, joka koskee kyseisten tuotteiden alkuperämaan määrittämistä yhteisön tullikoodeksin 24 artiklassa olevaan ”viimeistä merkittävää valmistusta tai käsittelyä” koskevaan kriteeriin nähden. Unionin tuomioistuin toteaa tältä osin, ettei komissio ole tehnyt minkäänlaista oikeudellista virhettä tai ilmeistä arviointivirhettä. Erityisesti unionin tuomioistuin vahvistaa komission arvioinnin, jonka mukaan kyky ottaa talteen aurinkoenergiaa ja muuttaa se sitten sähköksi ovat aurinkokennojen ja aurinkosähkömoduulien ja ‑paneelien olennaisia ominaisuuksia ja määrittävät niiden käyttötarkoituksen, joten piikiteiden jalostamisella aurinkokennoiksi on suurempi merkitys kuin parannuksilla, joita tehdään myöhemmässä vaiheessa, jossa aurinkokennot kootaan aurinkosähkömoduuleiksi tai ‑paneeleiksi, joten mainittu jalostaminen merkitsee näin ollen yhteisön tullikoodeksin 24 artiklassa tarkoitettua kyseisten eri tuotteiden ”viimeistä merkittävää valmistusta”.
(
1
)	Tietyistä yhteisön tullikoodeksista annetun neuvoston asetuksen (ETY) N:o 2913/92 soveltamista koskevista säännöksistä annetun asetuksen (ETY) N:o 2454/93 muuttamisesta 17.12.2013 annettu komission täytäntöönpanoasetus (EU) N:o 1357/2013 (EUVL 2013, L 341, s. 47).
(
2
)	Yhteisön tullikoodeksista 12.10.1992 annettu neuvoston asetus (ETY) N:o 2913/92 (EYVL 1992, L 302, s. 1), sellaisena kuin se on muutettuna 16.11.2000 annetulla Euroopan parlamentin ja neuvoston asetuksella (EY) N:o 2700/2000 (EYVL 2000, L 311, s. 17; jäljempänä yhteisön tullikoodeksi).